**“Dori-Darmon” акциядорлик компаниясининг 2022 йил 9 ойлик фаолияти якунлари” бўйича МАЪРУЗА**

Бугунги кунда Ўзбекистон фармацевтик бозорида дори воситаларини улгуржи реализацияси билан шуғулланиш ҳуқуқига эга 616 та ташкилоти бўлиб, улардан бири 100 йилдан буён халқ саломатлигини асраш, аҳолига сифатли ва мақбул нархлардаги дори воситаларини етказиб бериш йўлида хизмат қилиб келаётган, улгуржи ва чакана савдо билан шуғулланувчи “Dori-Darmon” акциядорлик компанияси ҳисобланади.

Жорий йилнинг 9 ойи давомида “Dori-Darmon” акциядорлик компанияси тизими бўйича умумий товар айланмаси 543,9 млрд. сўмни, шундан улгуржи товар айланмаси 357,6 млрд. сўмни, чакана савдо айланмаси 186,3 млрд. сўмни ташкил этди. Соф фойда 11,1 млрд.сўм.

“Dori-Darmon” акциядорлик компанияси ва унинг ҳудудий бўлинмалари 2022 йилнинг 9 ойи давомида :

-соғлиқни сақлаш вазирлигига қарашли даволаш профилактика муассасаларига 178,6 млрд. сўмлик,

- хусусий секторга — 26,4 млрд.сўмлик,

- бошқа даволаш профилактика муассасаларига — 18,0 млрд.сўмлик,

- ҳарбий даволаш муассасаларига — 13,3 млрд. сўмлик,

- ҚВП ва ҚОПларга — 64,0 млрд сўмлик дори воситалари ва тиббиёт буюмлари етказилди.

 Ўзбекистон фармацевтика бозорида маҳаллий ишлаб чиқарувчилар улуши 45% ташкил этади. Дори воситалари, тиббиёт буюмлари ва тиббий техника ишлаб чиқарувчи корхоналар сони 220 тадан ошади. Компаниямиз 130 дан ортиқ маҳаллий ва чет эллик етакчи ишлаб чиқарувчи корхоналар билан ҳамкорлик қилиб келмоқда. Маҳаллий ишлаб чиқарувчиларни қўллаб-қувватлашга алоҳида эътибор қаратилади. Хусусан, маҳаллий ишлаб чиқарувчи корхоналардан 2022 йилнинг 9 ойи давомида 110,5 млрд. сўмлик, хорижий таъминотчилардан эса, қарийб 10,2 млн. АҚШ долларлик фармацевтик маҳсулотлар харид қилинган.

 “Dori-Darmon” акциядорлик компанияси Давлат буюртмаси асосида 2020 йилда 1 300 000 доза, 2021 йилда 3 668 000 дозада гриппга қарши вакциналарни олиб келган. Жорий йилда 2 347 000 доза гриппга қарши вакциналар олиб келинган бўлиб, бу вакциналар болалар, ўқитувчилар ҳамда шифокорлар бепул эмланиши учун Ўзбекистон Республикаси санитария-эпидемиология осойишталик ва жамоат саломатлиги хизматига етказиб берилди.

Ўзбекистон Республикаси Вазирлар Маҳкамасининг 2013 йил 22 июлдаги “Шахсларнинг айрим тоифаларини имтиёзли асосда дори воситалари билан таъминлаш тартибини янада такомиллаштириш чора-тадбирлари тўғрисида”ги 204-сон Қарори билан амбулаторияда даволанишда дори воситалари билан имтиёзли таъминланиш ҳуқуқига эга бўлган шахсларнинг 13 тоифасига кирувчи беморларга Компания тизимидаги дорихоналар орқали 2021 йилда 22,9 млрд.сўмлик дори воситаси ва тиббиёт буюмлари бепул берилган бўлса, 2022 йилнинг 9 ойи давомида мазкур кўрсаткич 20,3 млрд. сўмни ташкил қилди.

Давлат дастури ва Президентимизнинг 2020 йил 12 ноябрда қабул қилинган “Соғлиқни сақлаш тизимини ташкил этишнинг янги модели ва давлат тиббий суғуртаси механизмларини Сирдарё вилоятида жорий ьэтиш чора-тадбирлари тўғрисида”ги қарорига мувофиқ, давлат тиббий суғуртаси тизимини 2021 йил 1 июлдан 2022 йил якунигача бўлган муддатда Сирдарё вилоятида апробациядан ўтказиш ва унинг ижобий натижаларини 2023 йилдан бошлаб республиканинг бошқа ҳудудларида босқичма-босқич жорий этиш назарда тутилган. Айни шу қарор ижроси сифатида айтишимиз мумкинки, “Сирдарё Дори-Дармон” МЧЖга қарашли 11 та дорихона ва дорихона шохобчалари реимбурсация дастурига уланди.  Бу дастур беморга оилавий шифокор ёзган электрон рецепт асосида дорихонадан дори воситаларини бепул олиш имконини беради.

Реимбурсация тизими доирасида артериал гипертония, юрак ишемик касаллиги, қандли диабетнинг иккинчи тури, бронхиал астма, ўпканинг сурункали обструктив касалликларини амбулатор шароитда даволашда қабул қилинадиган 11 турдаги дори воситалари учун дорихоналар харажатлари Давлат тиббий суғуртаси томонидан қопланади.

Вазирлар Маҳкамасининг жорий йил 2 апрелдаги “Дори воситалари ва тиббий буюмларни мажбурий рақамли маркировкалаш тизимини жорий этиш тўғрисида”ги қарорига мувофиқ, дори воситалари ва тиббий буюмларни гуруҳларга бўлинишини назарга тутган ҳолда идентификация воситалари орқали мажбурий рақамли маркировкалаш тизими 2022-2025 йиллар давомида босқичма-босқич жорий қилиниши белгиланган.

Жорий йилнинг сентябрь ойида биринчи гуруҳга кирувчи иккиламчи (ташқи) қадоқларда ишлаб чиқарилган дори воситалари, 1 ноябрдан иккинчи гуруҳга кирувчи бирламчи (ички) қадоқларда ишлаб чиқарилган дори воситалари ва доривор ангро-маҳсулотларини маркировкалаш бошланган.

Компаниямизда ҳам бу жараён бошланган. “Aсл Белгиси” товарларни рақамли маркалаш ва кузатиш миллий тизимига уланиш учун шартнома тузилди. Data matrix кодларни ўқиш учун мўлжалланган сканерлар сотиб олинди — бу товарлар ҳаракатининг барча босқичларида - омборхонага келганидан бошлаб дорихоналарда чакана савдогача чиқарилган дори воситаларнинг Data matrix ўқиш учун мўлжалланган қурилма ҳисобланади.

Бундан ташқари солиқ тизимининг электрон ҳисоб-фактуралар алмашиш операторлари хизмати билан “Dori-Darmon” АК нинг дорихоналарини автоматлаштириш дастурида дори воситалари ва тиббий буюмларининг маълумотлар базасини M-Apteka plus ички дастуримизга фармацевтика тармоғини ривожлантириш агентлигининг фармацевтика дори воситалари ва тиббий буюмларининг маълумотлар базасини ва Солик хизмати маълумотлар базасини синхронлаштириш чора-тадбирларини ишлаб чиқиш бўйича музокаралар олиб борилмоқда.

Хабарингиз бор, маҳаллий фармацевтикага GXP - зарур амалиётлар талаблари жорий этиб борилмоқда.  GxP дори воситалари сифатини назорат қилиш тизими – бу дори маҳсулотларининг фармацевтик ишлаб чиқишдан пировард истеъмолчигача бўлган дори воситалари “ҳаётий цикли”нинг барча босқичларини қамраб оладиган бутун жаҳонда тан олинган модел. Фармацевтика маҳсулотларининг улгуржи савдоси билан шуғулланувчи маҳаллий корхоналар GDP - “Зарур дистрибьюторлик амалиёти” талабларига жавоб бериши лозим. Бу сертификат “Dori-Darmon” акциядорлик компаниясига давлат харид танловларида иштирок этишни, шунингдек, компаниянинг дистрибьюторликнинг барча босқичларида дори воситаларини сифатли олиб келиш, сақлаш, етказиб беришдаги фаолияти ишончли, самарали эканлигини кафолатлайди. Ҳозирги кунда “Dori-Darmon” акциядорлик компанияси ва тизимдаги “Фарғона Dori-Darmon” акциядорлик жамияти GDP сертификатини олди, тизимдаги бошқа жамиятларда ҳам GDP сертификатини олиш бўйича ишлар олиб борилмоқда.

Бугунги кунда “Дори-Дармон” акциядорлик компанияси ўз фаолиятининг энг муҳим палласида турибди, Давлат активларини бошқариш агентлиги томонидан компаниянинг давлат улушини хусусийлаштириш жараёнини бошланган.

Вазирлар Маҳкамасининг 2022 йил 15 августдаги “Давлат иштирокидаги йирик корхоналар акцияларини фонд биржасида бирламчи ва иккиламчи оммавий жойлаштириш тўғрисида”ги 446-сонли қарорига мувофиқ, “Dori-Darmon” АК устав капиталидаги компания депо ҳисобварағида жойлаштирилмаган 34,9 фоиз ва давлатга тегишли 16,1 фоиз акциялар пакети яхлит ҳолда 51 фоиз миқдорида битта лот сифатида савдога чиқарилиши белгиланган.

Мазкур қарор ижросини таъминлаш мақсадида компания номидан
жойлаштирилмаган акциялар пакетини сотиш бўйича Давлат активларини бошқариш агентлигига ишончнома берилган *(22.09.2022 йил 11-13/1038-сон).*

Бугунги кунда, Давлат активларини бошқариш агентлиги томонидан жалб этилган “Portfolio Investments ва Gemstone Capital” консорциуми (профессионал консултант) ҳамда халқаро нуфузга эга “Price water house coopers (PwC)” профессионал баҳоловчи компаниялари билан биргаликда инвесторларга компания фаолияти тўғрисида маълумотларни тайёрлаш ва компаниянинг 51 фоиз акциялар пакетини баҳолашучун зарур бўладиган ҳужжатларни тўплаш ва уларни таҳлил қилиш ишлари олиб борилмоқда.

Мурожаатларга тўхталадиган бўлсак, компанияга 2022 йил 10 ойи давомида жисмоний ва юридик шахслардан Ўзбекистон Республикаси Президентининг виртуал қабулхонаси, компаниянинг веб-сайти, шунингдек ёзма шаклда ва ишонч телефонлари орқали жами 191 та мурожаат келиб тушди. Мурожаатларнинг барчаси тегишли мутахассислар томонидан ўрганилиб, ижобий ҳал этилган ҳолда, асосли жавоб қайтарилди.Ва яна бир янгилик, айни кунларда компаниянинг “doridarmon.uz” веб-сайти янги форматда, бугунги кун талабларига мос равишда янгиланиб, ишга туширилди.